Flintoff in hospitaal ná ‘Top Gear’-botsingAndrew Flintoff. Foto: William West. Andrew Flintoff, die voormalige Engelse krieketster, is in die hospitaal opgeneem nadat hy vroeër die week in ’n ongeluk tydens die verfilming van ŉ Top Gear-episode betrokke was. Volgens die BBC het die 45-jarige speler behandeling vir sy beserings op die gewilde motorprogram se toetsbaan in Surrey ontvang, waarna hy na ŉ hospitaal vervoer is. Britse mediaberigte het intussen ook bevestig dat sy beserings nie as lewensgevaarlik beskou word nie en dat ŉ verklaring binnekort uitgereik sal word. In sy speeldae was Flintoff een van wêreldkrieket se grootste vermaaksterre. Michael Atherton – die voormalige Engeland-kaptein – het trouens in een van sy insetsels gesê dat “Freddie” oor die unieke vermoë beskik om kroeë te laat leegloop en pawiljoene voller te maak wanneer hy uitstap om te kolf of gereed maak om te boul. Hy was op sy heel beste in die 2005 Reeks om die As, terwyl hy vir Jacques Kallis ook ŉ paar jaar later op Edgbaston laat bontstaan het. Flintoff het uiteindelik 79 toetse vir Engeland gespeel waarin hy 3 845 lopies geslaan het en 226 paaltjies geneem het. Hy het in 2019 deel van die Top Gear-span geword. The Sun berig dat Flintoff nie ten tye van die ongeluk gejaag het nie en dat alle veiligheidsmaatreëls ingestel was. Die krieketheld was in 2019 ook in ŉ botsing betrokke toe hy beheer oor sy driewielvoertuig teen 199 km/h verloor het. Hy het toe ongedeerd van die ongeluk weggestap. “Ek doen baie moeite om seker te maak dat ek goed vaar in Top Gear se versnelwedrenne (drag races), maar hierdie keer het ek dinge ŉ bietjie te ver in die rooi gedruk. Dit gaan waarskynlik baie erger op TV lyk as wat dit was,” het Flintoff destyds gesê. Former England all-rounder Andrew Flintoff has been taken to hospital after being involved in an accident while working on Top Gear. pic.twitter.com/TZyph0PUyl — Sky Sports News (@SkySportsNews) December 13, 2022